Tre personer og en kat blev natten til fredag reddet ud af en brændende etageejendom på Vestergade 1 i Fjerritslev. Ingen af dem kom til skade ved branden, som dog raserede ejendommen. Nordjyllands Politi modtog meldingen om branden klokken 01.07. Her var der kraftig ild og røgudvikling i ejendommen, som tog så meget skade ved branden, at personerne, der blev reddet ud, må genhuses. Ilden er opstået i nogle reklamer, som lå i en autostol i et lille rum under trappen i ejendommens opgang, oplyser Nordjyllands Politi. Der skal foretages tekniske undersøgelser i ejendommen i løbet af fredagen. Politiet formoder at branden er påsat, da der var fri adgang til ejendommen via en ulåst hoveddør.

Opsummering:
Tre personer og en kat blev natten til fredag reddet ud af en brændende etageejendom i Fjerritslev.